ఎయిరిండియా విక్రయంపై యూటర్న్‌!
- సాధారణ ఎన్నికల నేపథ్యంలో సర్కారు వెనుకడుగు
న్యూఢిల్లీ: ఎన్నికల సీజన్‌ నేపథ్యంలో ప్రభుత్వ రంగ విమానయాన సంస్థ ఎయిరిండియాలో (ఏఐ) కీలక వాటా విక్రయమై మోడీ సర్కారు యూటర్న్‌ తీసుకుంది. ఎయిరిండి యాలో వాటా విక్రయం ఇప్పట్లో ఉండబోదని సీనియర్‌ అధికారి ఒకరు తాజాగా వెల్లడించారు. వచ్చే ఏడాది జరగబోయే సార్వత్రిక ఎన్నికల నేపథ్యంలో ఎయిరిండియా వాటా విక్రయాన్ని ఇప్పట్లో చేపట్టకూడదని ప్రభుత్వం నిర్ణయించుకున్నట్లు సదరు అధికారి తెలిపారు. అంతేగాక విమానయాన సంస్థ నిర్వహణ కోసం అవసరమైన నిధులను ప్రభుత్వమే సమకూర్చనున్నట్టుగా ఆయన వెల్లడించారు. 'ప్రస్తుతం ఎయిరిండియాలో నిర్వహణ లాభాలు వస్తున్నాయి. ఏ విమానం ఖాళీగా వెళ్లట్లేదు. ఈ లాభాలతో ఎయిర్‌లైన్‌ నిర్వహణ సామర్థ్యాన్ని మెరుగుపరచాలని నిర్ణయించాం. అందుకే వాటా విక్రయం ఇప్పట్లో అవసరం లేదని ప్రభుత్వం భావిస్తోంది.' అని తెలిపారు. కేంద్రమంత్రి అరుణ్‌జైట్లీ అధ్యక్షతన సోమవారం జరిగిన సమావేశంలో ఈ మేరకు నిర్ణయం తీసుకున్నట్లు ఆ అధికారి పేర్కొన్నారు. ఈ సమావేశంలో కేంద్ర ఆర్థిక మంత్రి పియూష్‌ గోయెల్‌, పౌర విమానయాన మంత్రి సురేశ్‌ప్రభు, రవాణా మంత్రి నితిన్‌ గడ్కరీ, ఆర్థిక, పౌర విమానయాన శాఖకు చెందిన సీనియర్‌ అధికారులు పాల్గొన్నారు. అప్పుల భారాన్ని తగ్గించేందుకు ఎయిరిండియాలో 76శాతం వాటాను విక్రయించాలని కేంద్రం నిర్ణయించింది. ఇందుకోసం బిడ్డర్లను కూడా ఆహ్వానించింది. బిడ్‌లు వేసేందుకు మే 31వరకు గడువు ఇచ్చింది. అయితే ఎయిరిండియాను కొనుగోలు చేసేందుకు ఏ సంస్థ ముందుకురాని సంగతి తెలిసిందే. దీంతో సర్కారుకు పరాభవం ఎదురైనట్టయింది.
మీ స్నేహితులకు రికమెండ్ చెయ్యండి